टेली कंपनियों में लिवाली से सेंसेक्स 149 अंक चढ़ा  
रिजर्व बैंक की मंगलवार को होने वाली बैठक से पहले निवेशकों ने भारती टेलीकॉम और रिलायंस टेलीकॉम जैसी प्रमुख कंपनियों में जमकर लिवाली की।
रिजर्व बैंक की मंगलवार को होने वाली बैठक से पहले निवेशकों ने भारती टेलीकॉम और रिलायंस टेलीकॉम जैसी प्रमुख कंपनियों में जमकर लिवाली की जिससे बंबई स्टॉक एक्सचेंज का सेंसेक्स 149 अंक की बढ़त के साथ बंद हुआ।  पिछले सप्ताह से जारी तेजी को आगे बढ़ाते हुए बीएसई सेंसेक्स 149 अंक मजबूत होकर 18,871.29 अंक पर बंद हुआ। वास्तव में रिलायंस इंडस्ट्रीज द्वारा घोषित किए जाने वाले तिमाही नतीजे बेहतर रहने की उम्मीद में निवेशकों ने इसके शेयरों में लिवाली की।  वहीं, आरआईएल की 21 फील्ड्स में हिस्सेदारी ब्रिटिश पेट्रोलियम को बेचने के प्रस्ताव को सरकार की ओर से मंजूरी मिलने का भी कंपनी के शेयरों पर सकारात्मक असर पड़ा और आरआईएल का शेयर एक प्रतिशत की बढ़त के साथ बंद हुआ।  नेशनल स्टॉक एक्सचेंज का निफ्टी भी 46.35 अंक की बढ़त के साथ 5,680.30 अंक पर बंद हुआ।